BIGC-BJC ปิดตลาดวันนี้กอดคอกันปรับขึ้น หลัง “เสี่ยเจริญ” เข้าฮุบห้างบิ๊กซี
BIGC-BJC กอดคอกันปรับขึ้นรับข่าว “เสี่ยเจริญ” เข้าฮุบห้างบิ๊กซี
8 ก.พ. 2559

ผู้สื่อข่าวรายงานว่า ราคาหุ้นบริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC ปิดตลาดวันนี้อยู่ที่ 249บาท บวก 22 บาท หรือ 9.69% สูงสุดที่ 251 บาท ต่ำสุดที่ 247 บาท มูลค่าซื้อขายที่ 2.65 พันล้านบาท
ขณะเดียวกันราคาหุ้นบริษัท เบอร์ลี่ ยุคเกอร์ จำกัด (มหาชน) หรือ BJC ราคาอยู่ที่ 36.50บาท บวก 3.50 บาท หรือ 10.61% สูงสุดที่ 39.50 บาท ต่ำสุดที่ 36.25 บาท มูลค่าซื้อขายที่ 143.13 ล้านบาท ขณะที่ดัชนีตลาดหุ้นไทยโดยรวมบวก 0.10%
โดยราคาหุ้น BIGC ปรับตัวขึ้นหลังจากมีข่าวว่า บริษัทกรุ๊ปคาสิโน บริษัทค้าปลีกของฝรั่งเศส ตกลงขายหุ้นของ BIGC ให้กับ นายเจริญ สิริวัฒนภักดี ประธานกรรมการบริหาร กลุ่มทีซีซี กรุ๊ป ด้วยมูลค่าราว 1.24 แสนล้านบาท (3.46 พันล้านดอลลาร์สหรัฐ คำนวณตามอัตรา 1 ดอลลาร์ เท่ากับ 36 บาท) ทั้งนี้ บริษัทกรุ๊ปคาสิโนขายหุ้นดังกล่าวเพื่อเป็นการตัดลดหนี้ของบริษัท
ขณะที่นายเจริญ สิริวัฒนภักดี จะซื้อหุ้นกลุ่มคาซิโนที่ถืออยู่ 58.6% ในราคาหุ้นละ 252.88 บาท (หรือ 7.10 ดอลลาร์สหรัฐฯ)
ขณะที่ BJC หุ้นอีกหนึ่งตัวในกลุ่มของ “เสี่ยเจริญ” ซึ่งทำธุรกิจเกี่ยวกับบรรจุภัณฑ์, ผลิตภัณฑ์ด้านอุปโภคบริโภค, ผลิตภัณฑ์ด้านเวชภัณฑ์ และอื่นๆ คาดว่าจะได้รับผลดีจากกรณีดังกล่าวเช่นกัน จากช่องทางการจัดจำหน่ายและกระจายสินค้าที่มากขึ้น